ร้านนี้เป็นร้านอาหารไทยริมแม่น้ำเจ้าพระยา อยู่ในซอยวัดระฆัง ใกล้กับร้านครัวระฆังทอง 

ตกแต่งแบบไทยๆ เป็นเหมือนเรือนไทยริมน้ำ มีที่นั่งทั้งในส่วนที่เป็นตัวเรือนไทย แล้วก็ส่วนที่เป็นชานบ้านยื่นออกไปริมน้ำด้วย บรรยากาศดีมาก ลมเย็นๆ บรรยากาศโล่งๆ สบาย​ๆ มองเห็นวิววัดอรุณฯ และไฟลิบๆ จากพระบรมมหาราชวังด้วย 

อาหารของที่นี่ส่วนใหญ่จะเป็นอาหารไทย หรือไม่ก็อาหารทะเล 

จานแรกที่สั่งมาเป็นออเดิร์ฟสุภัทรา มีทั้ง กระทงทองไส้ปลาทูน่า หมี่กรอบไส้กุ้ง และปอเปี๊ยะทอด ทั้งหมดนี้เสิร์ฟมาพร้อมน้ำจิ้มบ๊วย รสชาติออกเปรี้ยวๆหวานๆ อร่อยดี 

อีกจานนึงที่เป็นเมนูแนะนำของร้านก็คือ ปลากะพงสามรส เป็นปลากะพงทอดทั้งตัว โรยหน้าด้วยพริกหวานกับสับประรด เพิ่มความอร่อยด้วยน้ำจิ้ม 3 รสที่มีครบทั้งรสเปรี้ยว เค็มนิดๆ ส่วนใหญ่จะเน้นไปที่รสหวาน กินกับปลาทอดเนื้อขาวๆ เข้ากันมาก 

ถัดมาเป็นต้มข่าไก่ เอาไว้ซดร้อนๆ คล่องคอดี แกงข่าไก่ที่นี่น้ำข้น หอมมัน รสชาติจัดจ้าน กลมกล่อมมาก ไก่ก็ชิ้นใหญ่ เนื้อไก่นุ่ม เนื้อไก่ไม่เป็นเส้นๆ จานนี้เราชอบมาก ซดจนน้ำแห้งเลย 

จานสุดท้ายเป็นแกงคั่วสับประรด เป็นกุ้งตัวโต เสิร์ฟมาในสับประรดแกะสลัก เนื้อกุ้งสด หวาน น้ำแกงเข้มข้น เข้าน้ำเข้าเนื้อมาก 

ปิดท้ายด้วยของหวานเป็นสละลอยแก้ว แต่เราอิ่มแล้วเลยขอบาย 

ร้านนี้อาจจะราคาแพงกว่าครัวระฆังทองหน่อยนึง แต่บรรยากาศดีกว่า เหมาะกับการมาทานข้าวกับครอบครัว หรือฉลองในวันพิเศษๆ ร้านตกแต่งสวยและดูดีกว่า อาหารอร่อย บรรยากาศดี เราชอบมาก